
מדינת ישראל
מינהל התכנון


‏‏‏יום שני כ"ב אייר תשפ"ב
‏‏‏23/05/2022
מספר בקשה: 3056-22-0030
לכבוד

שלום רב, 

הנדון: החלטה בבקשת חופש מידע מספר 3056-22-0030 – נקודות שירותים חיוניים
בקשתכם מיום 15/5/2022 לקבלת מידע בנושא "נקודות שירותים חיוניים" התקבלה אצלנו, נבחנה ולהלן התייחסותנו:
1. בכל הנוגע לשאלתכם "האם קיימות תכניות נוספות, הנמצאות בשלבים כאלה ואחרים, להקמת "נקודות שירותים חיוניים" נוספים במסגרת תמ"מ 4/ 14/ 40",  נשיב כדלקמן:

הרשות לפיתוח והתיישבות הבדואים בנגב, המועצות האזוריות אל קסום ונווה מדבר (איתן התקשרה מדינת ישראל לאספקת השירותים על אף שהם מסופקים, לרוב, מחוץ לתחומן המוניציפאלי), משרדי הממשלה השונים (בעיקר החינוך, הבריאות, הרווחה והביטחון החברתי), ובלשכת התכנון המחוזית-דרום בוחנים מעת לעת את הצורך בעדכון רשימת האתרים לשירותים חיוניים המפורטת בנספח א' לתמ"מ 4/ 14/ 40 נוכח הגידול בהיקף האוכלוסייה לה יש לתת מענה ולנוכח מיקומה במרחב. 
הוועדה המחוזית דרום המליצה למועצה הארצית להפקיד את  תמ"מ  4/ 14/ 40/ 2 ב/ 3 המציעה לאפשר הוצאת היתרי בניה למוסדות חינוך קיימים באלעזאזמה (ואדי אל נעם) באתר נ.צ. 182999/563649, המופעלים על ידי מדינת ישראל במשך עשרות שנים. 
מעבר לכך טרם גובשה רשימה של איתורים חדשים מתוכננים, אך נוכח הגידול המשמעותי בהיקף האוכלוסייה הלא-מוסדרת ונוכח ההצלחה החלקית של מאמצי ההסדרה, דומה שאין מנוס מבחינה רחבה ומתן מענה לאוכלוסייה, בהתאם לכל דין.  ככל שבעתיד יוחלט על ידי גורמי המקצוע כי נדרשים שינויים (תוספת או ביטול) באתרים לשירותים חיוניים, הדבר יפורט בתכנית שתוגש למוסדות התכנון הרלוונטיים.

2. בכל הנוגע לבקשתכם לקבלת "פירוט בדבר הנקודות המתוכננות, מספרי התכניות המסדירות את מיקומן, ופירוט בדבר השלב התכנוני שבו הן נמצאות" ככל שקיימות, נשיב כדלקמן:

ככל שהוועדה המחוזית תחליט לקדם תכנית בנושא כאמור, היא תיקלט במערכת מעקב ובקרה ומסמכיה יהיו זמינים לעיון הציבור במערכת תכנון זמין. 

3. בכל הנוגע לשאלתכם "האם קיימת תמ"מ 4/ 14/ 40/ 2 ב/3 למתן היתרי בניה למוסד חינוכי בוואדי אל נעם. ככול וכן – מדוע תוכננה תכנית זו בוואדי אל נעם בעוד לפי תכניות הרשות להסדרת הסדרת הבדואים אמור וואדי נעם להתפנות לקראת הסדרה בישוב שגב שלום" נציין כי שאלות אלו אינן עונות על הגדרת "מידע" בהתאם לקבוע בחוק חופש המידע, התשנ"ח – 1998. 
עם זאת, ולמעלה מן הצורך, על מנת לסייע בידכם ולשם השלמת המענה, רצ"ב תשובתנו לנושא זה:
ב- 07/09/2020 הוועדה המחוזית דנה בתמ"מ 4/ 14/ 40/ 2/ ב/3 והחליטה על העברתה להתייעצות עם הוועדות המקומיות ולהערות חברי הועדה המחוזית לתקופה של 14 , בהתאם לסעיף 57 לחוק התכנון והבניה. התמ"מ הוכנה ביוזמה של משרד החינוך ומטרתה לאפשר הוצאת היתרי בניה להצבת 13 מבנים יבילים במרכז שירותים בנ.צ. 182999/563649 לפזורת אל עזזמה, מזרחית לנאות חובב. 
בתאריך 26/10/2020 הוועדה המחוזית קיימה דיון נוסף בתכנית והחליטה לשוב ולדון בה לאחר שמשרד המשפטים ינסה לגבש פתרון מוסכם ככול הניתן לצורך שהעלה משרד החינוך לתוספת מבנים יבילים באתר.
בתאריך 14/12/2020 הוועדה המחוזית קיימה דיון בתמ"מ והחליטה להמליץ למועצה הארצית על הפקדת התכנית. התנאים, והנימוקים להחלטה, זמינים לעיון הציבור באתר מנהל התכנון. המועצה הארצית טרם דנה בהפקדת התכנית.


יצוין כי בשונה מהנטען בבקשתכם, המידע לעיל מופיע באופן מלא באתר מידע תכנוני של מנהל התכנון ונגיש לציבור.






בכבוד רב,

רמה קדמי-חיים 
הממונה על העמדת מידע לציבור
מינהל התכנון



העתק:
הגב' ליאור מסינג, לשכת מנכ"לית – מינהל התכנון
מר עודד פלוס, יו"ר הוועדה המחוזית דרום
מר תומר גוטהלף, מתכנן מחוז דרום - מינהל התכנון
ד"ר יובל קרפלוס, לשכת התכנון מחוז דרום – מינהל התכנון
עו"ד ליטל הילמן, הלשכה המשפטית – מינהל התכנון

